רובר סארה

רובר סארה (בצרפתית: Robert Sarah; נולד ב-15 ביוני 1945) הוא חשמן קתולי מגינאה, ששימש בעבר מזכיר המועצה להפצת הבשורה תחת האפיפיור יוחנן פאולוס השני וראש המועצה האפיפיורית לפיתוח אנושי ונוצרי תחת האפיפיור בנדיקטוס ה-16.

 ביוגרפיה 
סארה נולד באורוס, כפר בגינאה הצרפתית, ב-15 ביוני 1945, למשפחת חקלאים אנימיסטים שהשתייכה לקבוצה האתנית קוניאגווי בצפון גינאה. כשהיה בן 12 למד במשך שלוש שנים בסמינר סנט אוגוסטינוס מינור בבינגרוויל בחוף השנהב, ואז נאלץ לשוב לגינאה בשל המתיחות בין שתי המדינות. הוא המשיך את לימודיו לזמן קצר בקונאקרי, בירת גינאה, בסמינר סנט מרי מדיקסין, עד שהממשלה הרדיקלית של גינאה הפקיעה את רכוש הכנסייה באוגוסט 1961. במרץ 1962, לאחר מאבק של הכנסייה למענו, התאפשר לו ללמוד בבית ספר ממשלתי בקינדייה וב-1964 השלים את התואר הראשון שלו. בספטמבר אותה שנה הוא נשלח ללמוד בסמינר בננסי, צרפת, אך הידרדרות היחסים בין גינאה לצרפת אילצה אותו שוב להפסיק את לימודיו, לחזור לאפריקה ולהשלים אותם בסביקוטן, שבסנגל. בשנים 1969–1974 למד לימודי תעודה בתאולוגיה באוניברסיטה האפיפיורית הגרגוריאנית ברומא, ובמהלך הלימודים בילה גם שנה אחת בבית הספר הפרנציסקני למקרא בירושלים.

 בכנסייה 
ממוזער| הקרדינל רובר סארה עם הנשיא בניגנו אקינו מהפיליפינים בארמון מלאקניאן
ממוזער| סארה במהלך תהלוכת הדם הקדוש בברוז', בלגיה, בשנת 2009
סארה הוסמך לכהונה ב-20 ביולי 1969. ב-13 באוגוסט 1979, האפיפיור יוחנן פאולוס השני מינה אותו לארכיבישוף המטרופולין של קונאקרי וטקס ההסמכה שלו נערך על ידי הקרדינל ג'ובאני בנלי. סארה כיהן כבישוף של קונקרי במשך יותר מעשרים שנה במהלכן מילא גם את תפקיד נשיא ועידת הבישופים של גינאה ונשיא ועידת האפיסקופלים של מערב אפריקה.

סארה כיהן כארכיבישוף תחת שלטון הדיקטטורה של אחמד סקו טורה, שהכניס אותו לרשימת הנידונים למוות. למרות הרדיפות מצד המשטר, סארה פעל לשמירה על הכנסייה כמוסד עצמאי, ובספרו "אלוהים או כלום" יצא כנגד הדיקטטורה המרקסיסטית וטען כי היא תוכנית אוטופית שהביאה סבל ומוות. ב-1 באוקטובר 2001 עזב את גינא, לאחר שיוחנן פאולוס השני מינה אותו למזכיר המועצה להפצת הבשורה, ובעת עזיבתו גינה את ממשלתו של לנסנה קונטה וכינה אותה מושחתת ודכאנית.

 כחשמן 
באוקטובר 2010 מונה סארה לנשיא המועצה האפיפיורית "לב אחד" (Cor Unum), האחראית למאמצי הסיוע הקתוליים ברחבי העולם. הוא היה האפריקאי השני שעמד בראש משרד בקוריה הרומאית אחרי פיטר טורקסון מגאנה. ב-20 בנובמבר 2010 מינה האפיפיור בנדיקטוס ה-16 את סארה לחשמן של כנסיית סן ג'ובאני בוסקו בויה טוסקולנה. סארה חבר בחבר החשמנים ובעל זכות הצבעה בו עד ליום הולדתו ה-80, והשתתף בקונקלווה לבחירתו של האפיפיור פרנציסקוס ב-2013. לאחר מותו של פרנציסקוס עלה שמו של סארה כאחד המועמדים המובילים להתמנות כאפיפיור במקומו, ולהפוך להיות לאפיפיור הראשון מיבשת אפריקה. סארה דובר צרפתית, אנגלית, ספרדית ואיטלקית שוטפות.

 עמדותיו 
ב-2016 הודיע סארה כי טקס שטיפת הרגליים, שההשתתפות בו הייתה מוגבלת עד אז לגברים בלבד, יהיה פתוח עתה, כמנהג האפיפיור פרנציסקוס, גם בפני נשים. באותה שנה קרא לכוהני הדת הנוצרים להתפלל לא כשפניהם אל הקהילה, כנהוג, אלא בפנייה לכיוון מזרח, כמקובל בכנסיות המזרחיות (וכן ביהדות, לכיוון ירושלים), ולמתפללים לקבל את לחם הקודש כשהם כורעים על ברכיהם. מאוחר יותר הוציאה לשכת האפיפיור הבהרה כי דבריו לא הובנו כהלכה, וכי הוא והאפיפיור רואים עין בעין באשר לנוהג הקיים.

סארה גדל ולמד במדינות בעלות רוב מוסלמי. הוא התרשם מהאדיקות האסלאמית בגינאה ושיבח את היחסים בין נוצרים למוסלמים שם. הוא גינה את ההתערבות הצבאית של מעצמות המערב בעיראק ובסוריה וטען כי הן מבצעות, באופן ישיר או סמלי, "פשע נגד האנושות".

לאורך השנים התנגד סארה באופן נחרץ לניסיונות שונים של הכרה משפטית בהומואים ובלסביות, בהתבסס על ערכים קתוליים ואפריקאים מסורתיים כנגד התרבות המערבית החילונית העכשווית. ב-28 בינואר 2012, לאחר שמזכ"ל האו"ם, באן קי-מון, קרא למדינות אפריקה לבטל חוקים המפלילים התנהגות הומוסקסואלית, אמר סארה כי "לא ניתן לכפות משהו טיפשי כזה" והוסיף כי הבישופים האפריקאים חייבים להגיב למהלך הזה נגד התרבות האפריקאית.

בראיון בספטמבר 2015, האשים סארה כי אישור נישואים חד מיניים הוא "קולוניאליזם אידאולוגי מערבי" שעתיד "להרוס את הדוקטרינה הקתולית".

סארה נחשב גם למתנגד להגירה בקנה מידה גדול. בראיון במרץ 2019 אמר: כי עדיף לסייע לאנשים לפרוח בתרבות שלהם מאשר לעודד אותם להגיע לאירופה". באותו ראיון גם טען כי מהגרים שהגיעו לאירופה נאלצים לשרוד בתנאים גרועים יותר מאלה שעזבו, "ללא עבודה וללא כבוד".

 קישורים חיצוניים 

 הערות שוליים 

קטגוריה:מפקדים בלגיון הכבוד
קטגוריה:חשמנים
קטגוריה:ארכיבישופים
קטגוריה:גינאים
קטגוריה:ילידי 1945